«Максаковка» йöзлысь дзоньвидзалун бурмöдан выль шöрин» кутас уджавны 2012 вося урасьöм тöлыссянь»

Та йылысь висьталiс Коми Республикаса Юралысь Вячеслав Гайзер вöвлöм «Аэрофлот» профилакторийлысь здание видзöдлöм бöрын, кытчö вуджас йöзлысь дзоньвидзалун бурмöдан шöрин. Республикаса Юралысь видзöдлiс жыръяссö, кöнi кутасны овны волысь йöз, медицина кабинетъяссö, шойччан зал да сёянiн.

Вячеслав Гайзер тшöктiс Коми Республикаса йöзлы отсöг сетан агентствоса юрнуöдысь Илья Семяшкинлы Коми Республикаса йöзлысь дзоньвидзалун видзан министр Ярослав Бордюгкöд öтув кутны ас контроль вылын, кыдзи да кор заводитас уджавны учреждение.

«Öнi Шöрин дась уджавны, коли этшатор – босьтны öткымын медицина услуга вылö лицензия. Тайö быть колö, кадыс мунас куим тöлысь гöгöр – тайö каднас нöшта эм позянлун видзöдлыны, мый колö вöчны содтöд, медым шöринö волысьяс бура шойччисны да бурмöдiсны дзоньвидзалунсö. Кöть сiйö, мый ме аддзылi – жыръясыс да специализируйтöм кабинетъясыс – висьталöны сы йылысь, мый танi волысь йöзöс могмöдан тшупöдыс качество боксянь дзик мöд», – пасйис Коми Республикаса Юралысь.

Вячеслав Гайзер сiдзжö тшöктiс Веськöдлан котырлöн социальнöй блокын уджалысь министерствоясса да ведомствоясса юрнуöдысьяслы содтöд мöвпыштлыны, мый вылö позьö используйтны дзоньвидзалун бурмöдан шöринлысь воддза зданиесö: «Объектъясыс кутасны уджавны öтув выль комплекскöд либö тайö лоö дзик выль социальнöй учреждение – кута виччысьны вöзйöмъяс. Тайö жыръяссö позьö и колö сетны республикаса олысьяслы коланлун вылö».